runetrust/blame-folketinget-dk huggingface dataset:
Bendt Bendtsen (KF), 2004-05-06:
Som jeg sagde i min indledning, var vi nede i nærheden af at få 40 pct., og den aftale, der er indgået, med de forudsætninger der lå på daværende tidspunkt om pris på olie samtidig med dollarkursen, gjorde, at vi kom op på ca. 61 pct.
Rune Lund (EL), 2007-03-28:
Hvis man på et tidspunkt skal lave en undersøgelse, skal man inddrage flere emner, bredere emner, og man skal også kigge på – hvis det endelig er sådan, at vi nu i Folketingssalen skal diskutere, hvem der skal lave undersøgelser – om ikke der kunne være andre mennesker, som kunne deltage i den her slags arbejde.
Tom Behnke (KF), 2012-03-20:
Når børn har været udsat for en grov kriminel handling, skal det ikke være sådan, at pressen under afhøringerne/forhørene under et retsmøde sidder og kan citere og referere, hvad det er, der er sket under den pågældende sag, så man kan udstille de her børns lidelser på forsiden af aviserne, så børnene ikke kan lægge sagen bag sig, når den er overstået, men at det til evig tid står i alle landets aviser, hvad det var, der skete; det er en grov krænkelse af de her børn.
Simon Emil Ammitzbøll (UFG), 2009-05-26:
Tværtimod synes jeg jo, at man skulle være gået lidt mere til vaflerne, sådan at man havde fået en lavere skat af den sidst tjente krone, og at man havde sørget for, at der ikke er nogen mennesker, der på noget som helst tidspunkt kommer til at betale mere end halvdelen af deres indkomst i skat, heller ikke af den allersidst tjente krone.
Keld Albrechtsen (EL), 2003-04-03:
Men jeg vil sige, at man jo vil have, at der skal køres 130 km/t. på motorvejene, og så har man indrettet det sådan, at man har to strækninger motorveje og så en ganske smal passage, og så bliver man ved med at sætte farten op, så folk kan drøne ind på det smalle stykke, måske heller ikke under streng overholdelse af fartgrænserne i alle tilfælde, og så skal der jo ske uheld.
Leif Mikkelsen (LA), 2019-02-19:
Så det er sådan set interessante områder, og derfor er jeg også overbevist om, at det her vil kalde på interesserede investorer, der gerne vil lave partnerskab med DSB, i forhold til at få det her udnyttet, så det kan blive en bedre oplevelse med de her arealer, som jo ligner forladte områder og noget, der måske ikke passer så godt ind i det landskab.
Hans Peter Baadsgaard (S), 1998-01-21:
Ja, der er sket det, at Justitsministeriets Børnelovsudvalg har afgivet en delbetænkning i november 1997, hvorfra jeg gerne vil have lov at citere: »Det er udvalgets opfattelse, at ethvert barn har ret til at have to forældre, en mor og en far, og at vore regler bør søges indrettet således, at et barn så vidt muligt får to retlige forældre.«
Pernille Rosenkrantz-Theil (S), 2019-11-29:
Altså, hvad forestiller vi os egentlig, der skal til, hvis man skal gå fra, hvor vi er i dag, og komme hen til det, der er state of the art andre steder enten i Danmark eller i Norge og Sverige, som vi jo tit sammenligner os med, og som man kan sige måske er noget længere, end vi er, på det her område.
Karsten Hønge (SF), 2020-08-12:
, så regeringen bør derfor også fremadrettet have skærpet fokus på, hvordan de økonomisk mest skrøbelige familier klarer sig, hvis nedlukningen af samfundet igen bliver aktuelt, ligesom regeringen bør være opmærksom på varigheden af det midlertidige børnetilskud samt dispensation for 225-timersreglen.
Peter Skaarup (DF), 1999-05-12:
Jeg vil efterfølgende også godt spørge, om ministeren kan se problemet i de domme, der bliver afsagt, nemlig at penge meget ofte tæller voldsommere, altså at dommene for narkosmugling - det vil sige, hvor der er et meget stort økonomisk udbytte - er hårdere, end når det gælder personfarlig kriminalitet.
Morten Messerschmidt (DF), 2021-03-03:
Det er frustrerende, hvis man misser bussen, hvis man skal til et vigtigt møde, eller det vil være frustrerende at tabe en afstemning eller noget i den stil, men det her er jo – frustrerende, hvad er det for et udtryk at bruge? – en tragedie, som har et tidligere flertal i Folketinget som ansvarlig.
Ole Stavad (S), 2002-02-20:
Der er godt nok nogle, der har ment, at det var en stor fordel, at det var på bagsiden af sæderne, fordi der, når der var kampe, var så få af dem, der var slået ned, men det er vel egentlig ikke det, der er det interessante for en sponsor. Derfor ville jeg godt have at vide: Hvad har finansministeren, dengang han var hr. Thor Pedersen, dengang han var direktør for Jydsk Rengøring, indgået af den slags aftaler sådan helt personligt, eller hvad var praksis i det hele taget?
Julie Skovsby (S), 2008-04-21:
Når man vil samle viden og kompetencer - og senere skriver man også helt konkret ressourcer - i en afdeling, og det her på ingen måder er finansieret overhovedet, så kan jeg ikke se andet, end at man vil samle de lokale ressourcer, som man i dag har afsat, hvor der er to dyreværnsbetjente ude i hver enkelt politikreds, og de lige nu er ved at blive efteruddannet.
Ole Sohn (SF), 2003-11-28:
Jeg vil bare spørge Det Konservative Folkeparti, om man har foretaget beregninger over de reelle konsekvenser af nedskæringsforslaget, som det jo reelt drejer sig om. Jeg vil derfor stille det samme spørgsmål, som jeg gjorde til Dansk Folkeparti, nemlig om Det Konservative Folkeparti har regnet ud, hvad konsekvenserne er i forhold til den stigende arbejdsløshed - hvordan er de penge regnet ind i det samlede budget?
Pernille Blach Hansen (S), 2001-04-24:
Men vi mener faktisk, at der f.eks. i hvidbogen er nogle meget positive takter i retning af, at forsigtighedsprincippet kommer til at stå stærkere, og at industrien skal være meget mere aktiv med at fremskaffe viden. Hvis vi virkelig skal gøre noget ved kemikalierne, skal vi tage fat på internationalt plan, og det er faktisk dér, vi mener, der skal sættes fokus på.
Troels Lund Poulsen (V), 2025-11-26:
Først og fremmest er Forsvarsakademiet jo en myndighed, som er underlagt forsvarschefen, og derfor er der også et ledelsesansvar i forsvaret, hvor det er forsvarschefen, der så gennem det ledelsesansvar, som forsvarschefen har, kan sikre, at Forsvarsakademiet gør bedst nytte i forhold til det, der måtte være brug for, bl.a. i forhold til opbygning af kampkraft.
Per Clausen (EL), 2008-05-22:
Men tror hr. Mogens Lykketoft alligevel ikke, at det, at vi deltager aktivt i De Olympiske Lege som nation og som regering, på baggrund af at masser af mennesker i Kina har oplevet, at lige præcis De Olympiske Lege er blevet brugt til at forstærke undertrykkelsen af menneskerettighederne, godt kunne opfattes som et svigt?
Ole Sohn (SF), 2003-11-14:
Jeg er fuldstændig enig med statsministeren i det, han sagde før valget den 21. november 2001 om, at hjemmeserviceordningen opfylder nogle behov; at mennesker, der har behov for at få lavet et stykke arbejde, kan få det gjort, og at man med ordningen også undgår, at nogle udfører sort arbejde.
Katrine Daugaard (LA), 2025-03-20:
Min skepsis handler altså om, hvordan vi bruger pengene, men også om, hvordan vi omtaler bureaukrati; for hvor det i Ankestyrelsen er super vigtigt at bruge årsværk på at sikre borgernes borgernes retssikkerhed og kommunernes overholdelse af den lovgivning, vi laver herinde, så finder jeg det ærlig talt latterligt, at vi skal bruge mere end samme mængde årsværk på at kontrollere, om politiske reklamer er mærket korrekt.
Jens Vibjerg (V), 2001-12-12:
Til hr. Søren Søndergaard, der siger, at det er et spørgsmål om at tilgodese både arbejdsgivernes ønsker om arbejdskraft og børnefamiliernes ønske om mere tid: Det er netop det, V's og K's beslutningsforslag og det, regeringen kommer med, lægger op til: at tilgodese begge de hensyn.
Morten Østergaard (RV), 2005-04-29:
Jeg forventer, at der kommer det ud af det, som fremgår af forslaget: at vi får at vide, hvilke initiativer der måtte være nødvendige, for at vi kommer i overensstemmelse med menneskerettighederne i praksis og eventuelt i lovgivning, og det må vi jo så afvente.
Stine Brix (EL), 2013-01-18:
Jeg tror på, at vi ved at bruge en masse forskellige typer af værktøjer for det første kan sende et meget klart signal til de unge om, at vi anbefaler, at man ikke begynder at ryge, og at vi også anbefaler, at man kun har et moderat alkoholforbrug, samtidig med at vi for det andet gør det lettere at vælge nogle af de her ting fra, fordi det ikke er så tilstedeværende i børn og unges dagligdag.
Matilde Powers (S), 2025-10-23:
Det kommer til at gøre en afgørende forskel for mange unge, som ikke føler, at vi har et attraktivt og passende ungdomsuddannelsestilbud til dem i dag, og det kommer til at gøre en afgørende forskel for at bevare uddannelsesmuligheder og liv i flere af vores landområder og mindre byer, og det er jeg så stolt af.
Line Barfod (EL), 2002-12-05:
Jeg synes, det er vigtigt at få afklaret, at det, vi ønsker, undersøgelseskommissionen skal undersøge, først og fremmest er alle tilsynsmyndighederne og ministerierne: Hvorfor blev der ikke grebet ind? Vi har fuld tiltro til, at bagmandspolitiet og anklagemyndigheden under en strafferetlig efterforskning og eventuelle efterfølgende straffesager nok skal tage sig af de strafferetlige vurderinger af, hvad der måtte være begået af strafbare forhold i Farum Kommune.
Joy Mogensen (S), 2020-05-13:
Men ellers håber jeg, at vi vil se de strømninger, der er lige nu, tviste både idræt og kunst og kultur til at nå endnu flere målgrupper, sådan at det kan blive en åbning ind i fællesskabet, ind i uddannelse, ind i arbejde for nogle af dem, der i dag har svært ved at finde vej ind i vores samfund.
Frank Jensen (S), 1998-10-21:
Jeg er glad for, at hovedparten af Folketingets partier så klart og utvetydigt har givet udtryk for tilslutning til, at vi nu får gennemført en klageordning i Grønland, som svarer til den, vi fik i Danmark i 1996, når det drejer sig om borgernes mulighed for at klage over forhold, der vedrører politiet og politipersonalet i Grønland.
Ebbe Kalnæs (CD), 1998-11-24:
Det er klart, at der er et kapacitetsproblem her, men tendensen til at vente og udskyde vil betyde, at den kapacitet, der rent faktisk er til at udføre opgaven - og den ved vi er i underkanten - vil blive langt vanskeligere at fremskaffe og i øvrigt langt dyrere, jo længere vi venter. Som sagt: Tak for, at debatten er rejst!
Christoffer Aagaard Melson (V), 2024-05-03:
Vi har desværre set for mange sager, hvor især kræftpatienter har haft svært ved at få dækket rimelige skader, som er afledt i forbindelse med deres kræftbehandling, og vi har også set eksempler på, at det kan være meget bureaukratisk tungt, hvilket man jo ikke har specielt stort behov for i en situation, hvor man kæmper for sit liv.
Anne Baastrup (SF), 2007-02-22:
Jeg skal også undlade at gennemgå lovforslaget, men jeg vil bare sige, at det her jo faktisk er et godt eksempel på, hvordan man systematisk, stilfærdigt og roligt gennem en 10-års-periode kan få sat ofrene i centrum, således at vi til sidst får ændret på lovreglerne.
Søren Søndergaard (EL), 1999-03-16:
Det har været godt med enighed om, at Folketinget ikke skal agere som smagsdommer, og det har også været godt med enighed om, at statslig støtte til dansk kunst og danske kunstnere skal tilgodese et mangfoldigt kunstnerisk udtryk, og det skal ikke være et spørgsmål om, at bestemte kunstneriske udtryksformer skal støttes.
Zenia Stampe (RV), 2013-04-02:
Men jeg vil sige, at fordi vi alle ser på sådan noget her med så stor alvor, synes jeg også, at man må sige, at der er blevet lavet et rigtig grundigt og omhyggeligt forarbejde af både Kulturministeriet, Justitsministeriet, af de relevante ministre og partier, der har engageret sig.
Line Barfod (EL), 2008-04-23:
Man kunne jo spørge, om ministeren mener, at det, der egentlig skal til, er det, som FOA lidt sjovt har foreslået, at der kommer en ny hundredkroneseddel til kvinder, som altså kun er 81 kr. værd, svarende til, hvad de får i timen, hver gang en mand, der er offentligt ansat, får 100 kr. Så ministeren må kunne svare på, om han mener, det er et problem, at der er så store lønforskelle mellem mænd og kvinder.
Jakob Sølvhøj (EL), 2020-05-20:
ikke talt om grundlovsstridighed, eller at det var noget, der var i strid med menneskerettighedskonventionen, men som andre, bl.a. hr. Kristian Jensen, har været inde på, så var det nok vanskeligt at læse notatet fra Justitsministeriet på anden måde, end at man ville bringe sig på kant med både grundloven og menneskerettighedskonventionen.
Leif Mikkelsen (LA), 2013-01-11:
Vil det sige, at vi skal forvente, at det meget toneangivende regeringsparti, Det Radikale Venstre, nu virkelig vil lægge sig i selen for, at vi får ændret på vores skatte- og afgiftstryk, som er den egentlige årsag til, at konkurrenceevnen er forsvundet i det private erhvervsliv i Danmark?
Line Barfod (EL), 2006-01-31:
Men rent faktisk kan vi jo se, f.eks. i Norge, at der har været højesteretsdomme, hvor man har brugt den grundlovsbestemmelse, de har i Norge, til at lave en afvejning, der siger, at love, der er vedtaget, bestemmelser, der er vedtaget i Stortinget, ikke skal gennemføres, fordi de strider imod det hensyn, der er i grundloven til miljø og bæredygtighed.
Aage Frandsen (SF), 2000-04-11:
Hvis man skulle diskutere hovsaprincipper i forbindelse med lovgivning, så kender jeg altså andre eksempler, og jeg tror også nok, at Venstre og De Konservative ved, at nogle af deres egne partifæller ganske hurtigt efter, at der har været en begivenhed i pressen, siger: Nu må der laves lovændringer.
Anne Baastrup (SF), 2006-12-14:
De mennesker, der beskæftiger sig med unge med psykiske lidelser, har gjort et fremragende stykke arbejde, så det nu er blevet klart for arbejdsmarkedsudvalgsmedlemmerne, hvad konsekvensen er af at få en lav ydelse og samtidig være bange for at komme uden for døren, være bange for at gå ind i en forretning og være bange for at tage et arbejde, fordi man er så fuldstændig fokuseret på sin angst, at man ikke kan overskue andet.
Martin Henriksen (DF), 2009-04-21:
Det er den ene del af det, og den anden del af det er, at de elever, der har behov for en mere krævende, mere tung form for specialundervisning, højst sandsynligt også vil kunne komme hurtigere til at få en vurdering af netop PPR, så man kan iværksætte den specialundervisning.
Jeppe Bruus (S), 2021-05-20:
Og vi har da en meget, meget stor opgave med i fællesskab at passe rigtig godt på de ansatte, vi har i kriminalforsorgen, som hver dag yder en kæmpe indsats, jo desværre under urimelige betingelser, fordi der er et voldsomt pres på vores kriminalforsorg.
Jørn Neergaard Larsen (V), 2016-03-15:
Konkret betyder kontanthjælpsloftet, at et typisk kontanthjælpsægtepar med tre børn fortsat vil have ca. 15.000 kr. til rådighed om måneden, når skat og husleje er betalt, eller ca. 406.000 kr. i samlede offentlige ydelser før skat, når der tages udgangspunkt i familietypeberegningerne.
Ida Auken (S), 2012-05-16:
Nogle steder er det bedst at bruge dem på oprensning, nogle steder er det bedst at bruge dem på overvågning og monitorering og til at sikre, at forureningen ikke løber ud, fordi det simpelt hen er voldsomt dyrt og kan være en miljømæssig ulempe at begynde at rense den op.
Charlotte Dyremose (KF), 2014-10-30:
Det kan godt være, at det af forskellige årsager er nødvendigt at gøre på den måde, men jeg kunne godt tænke mig heroppe fra talerstolen at udtrykke mit håb og ønske om, at ministeren vil tilkendegive, at der ikke blot vil blive udvist stor skønsomhed fra både hans og kollegaens side, men også at Folketingets partier vil blive inddraget, hvis bemyndigelsen skal bruges til andet, end hvad der måtte ligge inden for sådan almindelige formelle rammer.
Peter Skaarup (DF), 2000-03-29:
Derfor vil jeg godt spørge, om de udtalelser, statsministeren er kommet med i dag på baggrund af, hvordan statsministeren opfatter situationen den 29. september 2000 efter et nej, skal forstås sådan, at statsministeren vil tage initiativ til, at Danmark melder sig ud af ERM II-aftalen.
Jens Hald Madsen (V), 2007-05-30:
Den anden ting er, at jeg ikke ved, om hr. Bjarne Laustsen er klar over, at hvis man laver en selvdestruktionsmekanisme på en klyngebombe, har det en dramatisk betydning for, hvilken skade den kan forholde, efter at man har foretaget f.eks. en militæroperation.
Simon Emil Ammitzbøll (LA), 2013-11-08:
Jeg vil godt lægge ud med at sige, at vi i Liberal Alliance har fuld forståelse for, at man vil gøre noget ved den problematik, at folk udnytter reglerne ved parkering ved lufthavne, banegårde og andre steder, hvor der ligesom er en økonomisk gevinst for den, der snyder.
Lissa Mathiasen (S), 2003-02-19:
Det er simpelt hen for slapt, det vil vi ikke finde os i. Derfor er vores mål med denne debat at få en klar og utvetydig opbakning og vedtagelse fra et bredt flertal her i Folketinget til at pålægge regeringen at forstærke indsatsen mod anvendelsen af illegal arbejdskraft. Det er samtidig vores håb, at regeringen har fattet alvoren omkring det her misbrug og vil medvirke til at få det stoppet effektivt.
Kristian Thulesen Dahl (DF), 2020-06-22:
Det gør vel ikke noget, at man siger, at hvis samfundsøkonomien skrumper 4 pct. i år, regner man med – man regner med, at vi har et produktions- og velfærdstab på 300 mia. kr. på grund af corona – så påvirker det os da.
Bjarne Laustsen (S), 2004-02-27:
Men jeg vil sige, at når vi taler om det med de farligste job, og hvor det var, man skulle starte med at screene: Af en eller anden grund har jeg fået et udkast til en aftale, og deri står der, hvem det var, man skulle starte med, og der skulle man starte med de første, for er alternativet ellers ikke, at man skulle trække lod?
Line Barfod (EL), 2008-05-15:
Der er masser af muligheder for at udvikle lokale arbejdspladser og udvikle virksomheder - det jo den måde, vi har fået hele vindmølleindustrien på - hvis det offentlige får lov at gå i forrest i forhold til at sikre vindmøller, solcelleanlæg, udvikling af miljøvenlige produkter, energibesparelser osv.
Leif Mikkelsen (LA), 2019-03-28:
Det er fantastisk at få foræret sådan et lovforslag, som jeg i øvrigt oprindelig ikke er ordfører på, men vores ordfører er forhindret, så jeg har med glæde modtaget forslaget, og det vil jo så i øvrigt også være fuldstændig håbløst på nuværende tidspunkt efter ordvekslingen mellem Dansk Folkeparti og Enhedslisten at begynde at påpege, at det her jo også er en forøgelse af offentlige udgifter.
Finn Sørensen (EL), 2018-11-16:
Så selvfølgelig kan vi det, hvis den politiske vilje er til stede, men det er det man kommer lidt i tvivl om om den er, for ordføreren anerkender, at der er et problem, men samtidig siger han, at det er noget, vi diskuterer med fagbevægelsen, og at det er noget, vi diskuterer med forligspartierne.
Kirsten Brosbøl (S), 2007-03-21:
Nu er det jo kommet til offentlighedens kendskab, at der er foregået den her diskussion på et ministermøde, og så ville det jo være rart – og jeg synes også i regeringens interesse – at vi fik afklaret nogle af de spørgsmål, som jo naturligt følger i slipstrømmen på, at vi har fået kendskab til, at der har været sådan en diskussion.
Louise Frevert (DF), 2004-01-29:
Men når disse hårde ord er sagt, er der jo også noget sympatisk i, at kreativiteten inden for dans, drama, litteratur, billedkunst og musik kan blomstre og udfolde sig. Nogle kommuner har været i stand til på eget initiativ at gennemføre disse, som jeg vil kalde dem, totalarrangementer, og der er da også mulighed for i kommunalt regi at etablere førnævnte tiltag uden at skulle blande staten ind i billedet.
Jeppe Mikkelsen (RV), 2011-12-01:
I Radikale Venstre bemærker vi desuden, at man ikke forventer øget ressourceforbrug til transport, at ordningen ikke vil have konsekvenser for den enkelte borger, at øgede udgifter i forbindelse med sammenlægningen skal holdes inden for den nuværende økonomiske ramme, at det ikke har konsekvenser for nævninge og domsmænd, og at man stadig har fokus på udveksling af jurister mellem politikredse og statsadvokaturerne.
Brian Mikkelsen (KF), 2003-11-28:
Den går i 2003 lige fra regeringens Læselyst-kampagne rettet mod børn og unge, Forfatterskolen, som regeringen har sikret for næste år med 2,6 mio. kr. på finansloven, ekstra 30 mio. kr. over 3 år til Kunstrådet til støtte til litterære projekter oven i rådets ordinære 10,9 mio. kr. til litterære formål, Statens Kunstfonds midler til litteratur, som er 9,4 mio. kr., livsvarige ydelser til forfatterne, som er 7,1 mio. kr. og så selvfølgelig ikke at forglemme de 135 mio. kr., vi bruger på biblioteksafgift, som er at regne som en aktiv kulturstøtte.
Ellen Trane Nørby (V), 2018-01-11:
Jeg synes sådan set, det er rigtig positivt, at vi nu har lavet et partnerskab med detailhandelen som et nyt initiativ som følge af kræftplan IV, hvor vi også oplever, at der er en gensidig forpligtelse til at bakke op om, at vi kan nå målet om en røgfri generation i 2030.
Per Clausen (EL), 2013-05-31:
Det er sådan, at det er særlig vigtigt at tage det op, fordi den her ensidige fokusering på økonomisk vækst i vores del af verden tilsyneladende ikke skaber større tilfredshed og lykke, og vi ved, at den ensidige fokusering på økonomisk vækst skaber yderligere overbelastning af kloden, i form af at vi overudnytter jordens ressourcer, har gjort det i et par hundrede år, at vi forurener jordkloden, sådan at de balancer, som eksisterer, grundlæggende, naturlige balancer, trues.
Lisbeth Bech-Nielsen (SF), 2025-12-05:
Hvis man har besøgt lande som Rwanda, Cambodja, Vietnam eller Myanmar, kan man i årtier efter konfliktens afslutning se de fysiske konsekvenser på de børn, der er vokset op, som er blevet voksne, og som mangler lemmer eller er vokset op forældreløse, fordi deres forældre selv efter konfliktens og krigens afslutning er blevet dræbt af den her type våben.
Kristian Jensen (V), 2005-04-05:
En lang række af de spørgsmål, som i dag løses ved hjælp af, at man kontakter sit lokale skattecenter, vil fremover kunne løses ved enten at bruge borgerservicecenteret i kommunen, ved at bruge tagselvløsningerne over internettet eller ved at bruge nogle af de kundeservicecentre, der sørger for, at man kan få en god, kompetent rådgivning, også uden for normal åbningstid, i den offentlige sektor.
Lars Aagaard (M), 2023-11-17:
Betyder det så, at jeg og regeringen ikke kan rumme i kroppen og i hovedet, at der er teknologier, der udvikles i Danmark, som private virksomheder investerer i i Danmark, og hvor man dermed kan sige, at frøet er sået her, men hvor tanken er, at det skal vokse op og blive til noget uden for Danmark?
Martin Henriksen (DF), 2011-06-14:
Bl.a. er der stillet krav om, at man på nogle uddannelser skal sørge for, at de studerende også følger undervisningen, og om, at udlændingemyndighederne bliver bedre til at have fokus på, at der også leves op til de betingelser, som gælder for opholdstilladelsen.
Kristian Thulesen Dahl (DF), 1998-10-08:
Må jeg så derudover blot sige her i anden runde til de fremsatte forslag til vedtagelse, som ligger på bordet, dels fra regeringspartierne og dels fra Dansk Folkeparti, at for Dansk Folkeparti er kampen imod ventelisterne en proces; det er ikke noget, som vi forventer at få løst fra den ene dag til den anden.
Samira Nawa (RV), 2022-05-04:
Men et af de problemer, som jeg i hvert fald ser, er det her med, at vi jo ønsker, at man skal integrere sig og tage en uddannelse, men samtidig er det lige præcis det at tage en uddannelse, der forsinker, at man kan få permanent ophold, og som forsinker, at man kan få statsborgerskab.
Pia Gjellerup (S), 2002-03-19:
Jeg vil gerne høre Venstres ordfører her ved indledningen af tredjebehandlingen, om det ikke er en sandhed med meget store modifikationer, at man hver eneste gang, der er en besparelse, hver eneste gang, der er en nedskæring, hver eneste gang, der er en opgave, der ikke løses, hver eneste gang, der er et menneske, der afskediges, henviser til, at det er for de ældre, de syge og børnene?
Bjarne Laustsen (S), 2011-03-04:
Det er helt forunderligt, at det er et helt andet lovforslag, vi behandler, end det, der var i høring, fordi så er der jo behov for nye høringssvar, og derfor har, som hr. Tom Behnke også siger, en række forbund allerede fremsat nye høringssvar, der retter op på det og beskriver, at det lige nøjagtig er de og de steder, der er problemer.